題南海東廟
作者：楊萬里
朝代：宋

paragraphs: 羅浮山如萬石鍾，一股南走如渴龍。
雷奔電邁遮不住，直抵海濱無去處。
低頭飲海吐絳霞，舉頭戴著祝融家。
珠宮玉室水精殿，萬水一日朝再衙。
青山四圍作城郭，海濤半浸青山脚。
客來莫上浴日亭，亭上見海君始驚。
青山缺處如玉玦，潮頭飛來打雙闕。
晴天無雲濺碎雪，天下都無此奇絕。
大海更在小海東，西廟不如東廟雄。
南來若不到東廟，西京未睹建章宮。
海神喜我著綺語，爲我改容收霧雨。
乾坤軒豁未能許，小試日光穿漏句。